In da Zwischnzeit breitetn se de Ideen vo da gregorianischn Reform im Reich weita aus. Im Adl griff da Reformgedanke um se und hot bsondars in Schwoibn und in Sachsn zu ana enga Vabindung zwischn adlig-fiastlicha Opposition und kiachlicha Reformbewegung gfiaht. In Schwobn war da Staufa Friedrich I. 1079 mit da Kinidochta Agnes vamählt und zum Herzog vo Schwobn erhobn worn. De Gregorianer ham se 1092 aaf de Erhebung vo am Gengherzog, dem Zähringas Berthold II., vaständigt. In Ulm hot ma se aaf an Landfriedn geinigt, in dem de Ohänga Heinrichs IV. jedo ned mit eigschlossn warn. De Mehrzoi vo de Konvente hot jedo in Heinrichs Konfliktn mit Reformpapsttum und Fiastnopposition a neutrale Hoitung eignomma. Sie kündigtn dem Kini weda de Treue aaf no suachtn sie Kontakt zum Reformpapsttum und dem seine Ohänga. Zu Heinrichs entscheidande Gegna ham ollading de Kleasta Reichenau, Corvey, St. Blasien, Hirsau, Polirone und Montecassino gheart. Insbsondere Hirsau hot se ois Zentrum vo da Mönchs- und Kiachareform etabliert.